Borgestad kirke er godt synlig gjennom striregnet der den ligger oppe på en haug i Borgestad, i Skien kommune. Den vakre kirken trer fram i høstregnet og jeg tenker at her ville jeg stoppet hvis jeg hadde vært på gjennomreise med familien. I dag, 3.oktober er jeg invitert som representant for det Norske Misjons Selskap (NMS). Jeg skal delta på gudstjenesten med preken og skrive under på ny samarbeidsavtale på kirkekaffen etterpå. Til tross for regnværet, skal vi markere og feire at Borgestad menighet og NMS vil fortsette samarbeidet og støtten til vår søsterkirke på Madagaskar.

På vei opp til Borgestad kirke forteller Ole Johan Lindøe meg om Gunnar Knutsen og historien rundt byggingen av kirken som har en litt annen stil enn de tradisjonelle trekirkene som jeg er mer vant til. I menighetshuset er det godt og varmt og det lukter nytraktet kaffe. Jeg setter fra meg neon av tingene mine der, før gudstjenesten.

Det blir en flott gudstjeneste med Øistein Gunnersen som prest og Arild Bakke på orgel og med sang. Det blir en markering av at vi står i en større sammenheng og at vi er en del av en verdensvid kirke. Alle trenger vi en neste av og til og vi kan være en neste for noen som trenger det, også på Madagaskar. I den verdensvide kirke, trenger vi hverandre. Vi kan både lære av og gi hverandre utrolig mye på ulike områder. På kirkekaffen skriver menighetsrådsleder Helen Elise Kortner og jeg under den formelle avtalen mellom NMS og Borgestad menighet.

I dag er mange i Norge skeptiske til misjon, og selv om vi selvfølgelig skal ta den kritikken vi får til etterretning, er det en stor misforståelse at misjon handler om å påtvinge mennesker noe de ikke ønsker. Hvis vi spoler 2000år tilbake til Jesus som ble fulgt av store skarer av mennesker, var det mange som kom for å få praktisk hjelp. Han gjorde de syke friske, han gav mat til de sultne, og han viste praktisk omsorg. Til de som ville lytte når han underviste om Gud, nestekjærlighet og verdier hadde han mye å fortelle, mye som utfordret og ga håp. Tilhører skarene forsvant ofte like fort som de hadde kommet. Mange likte å høre på ham, men noen synes han var for radikal og kritiserte ham. Særlig de i maktposisjon tok avstand fra denne mannen som snakket sant om livet, verden og forholdene slik de var i samfunnet på den tiden, men også om fremtiden. Uten unntak kom Jesus med en håndsutstrekning til alle som kom til ham for å få hjelp. Han er eksemplet vi som menighet og i misjon fortsetter å følge i dag. Vi vil være med å gi en håndsutstrekning til dem som trenger det.

Gjennom samarbeidsavtalen mellom NMS og Borgestad menighet kan vi gi en håndsutstrekning til noen som virkelig trenger det. Den engasjerte gjengen i Borgestad er særlig opptatt av jordbruksskolene på Madagaskar. Her er det mange som får stipend for å lære om hvordan de gjennom jordbruk kan øke matsikkerheten for seg selv, sin familie og lokalmiljøet. Praktisk og nyttig kunnskap som elevene kan nyttiggjøre seg med engang. Det er spesielt viktig i en tid da matsikkerheten har forverret seg på Madagaskar. I dag som vi står overfor større globale klimautfordringer enn noen gang før i historien, forstår vi kanskje enda bedre enn før hvordan vi i hele verden er koblet sammen og avhengige av hverandre.